Jeg har altid handlet i Elgiganten når jeg skulle have nyt elektronik, og har lagt ret mange penge dér. Jeg har ofte oplevet at folk siger til mig at Elgiganten er det værste sted at købe elektronik, da deres sælgere intet aner om hvad de sælger, og priserne næsten altid er dyrere end andre steder. Til det har jeg altid svaret, at jeg som regel ved hvad jeg skal have, så jeg har ikke rigtig brug for sælgerne og jeg har ikke noget problem med at betale lidt ekstra, da jeg altid har oplevet at service var super fin og let de gange jeg enten ikke har været tilfreds med mit produkt, eller der har været noget i vejen med det. De plejede altid bare at "bytte med et smil". De dage er da helt klart slut nu!

Jeg skulle bruge et nyt TV her tilbage i august, så jeg tog selvfølgelig ned til Elgiganten og købte et Philips TV jeg syntes virkede smart. Efter at have fået det hjem virkede det fint nok, men en gang imellem virkede det dog lidt langsomt. 

Det blev dog desværre værre og værre og efter et stykke tid var TV'et næsten helt ubrugeligt ud over til at sidde at kigge på en enkelt kanal. Når man skiftede kanal gik det utroligt langsomt, og nogen gange frøs det helt i en 1-2 minutter hvorefter det så skiftede. Andre gange så man var nødt til at slukke og tænde tv'et på kontakten for at få gang i det igen. 

"SMART" TV menuerne var også allesammen utroligt langsomme, og nogen gange åbnede de kun op på en "skabelon". Så måtte man lukke og åbne menuen igen for at få det frem. 

Hele optagerdelen, hvor man kan optage på en harddisk, var fuldstændig ubrugelig. Timeshift virker et par enkelte gange, men ofte så fryser den ligesom med kanalskift, og når man så får den igang igen, enten ved at slukke og tænde TV eller ved at vente, så er det man timeshiftede væk. Så er det jo fuldstændig ubrugeligt, når man mister det man ville se! Det samme sker når man sætter den til at lave en almindelig optagelse. Så fryser den på samme måde. Super fedt når man regner med at den optager noget for en! Og jeg har prøvet at tilslutte flere forskellige harddiske, inkl. en som virker på en vens Philips TV, så det er ikke harddisken der er noget galt med. 

Alt i alt slet ikke det jeg havde regnet med at modtage da jeg skulle have nyt TV! 

Så her i November tænkte jeg at nu kan det sgu være nok, jeg tager ned i Elgiganten og benytter mig af den gode service jeg var vant til. Jeg siger til dem at jeg gerne vil have mine penge tilbage, da TV'et ikke virker og er rigtigt dårligt. Et gavekort er fint, siger jeg, da jeg alligevel har tænkt mig at bruge pengene i butikken til at købe et dyrere TV end det jeg returnerer. De siger at det er desværre ikke muligt at betale mig tilbage uden at sende det til serviceværksted først. De siger dog at de vil skrive til værkstedet at de ikke skal reparere TV'et efter de har konstateret fejlen, da jeg vil have pengene tilbage. Dette er jeg lidt skuffet over, da jeg som sagt altid har oplevet at de bytter med et smil, men er selvfølgelig nødt til at acceptere det, så jeg tager hjem uden TV. 

Det viser sig så at det tager dem 2 uger at konstatere fejlen, hvor jeg ikke har noget TV. Ud over det så har de ikke gjort hvad jeg bad om og returneret mine penge, men de har "repareret" fejlen. Da jeg afhenter TV'et kunne manden i serviceskranken ikke sige til mig hvad det var de havde "repareret", da det værkstedet havde skrevet de havde skiftet var noget han eller jeg aldrig har hørt om. En google søgning på det de har "skiftet ud" i TV'et gav også nul hits, så jeg tror ikke på de har gjort noget. 

Da jeg kommer hjem var det præcist de samme problemer som før. Sørens irriterende! (Man må ikke bande her vel?). Nå, jeg venter lidt for at se om det bliver bedre, da det er Jul og har for travlt til at smutte ned i Elgiganten igen. Bruger også TV'ets auto-software-update feature til at opdatere TV'et for at se om det bliver bedre. Det gør det ikke. 

Så i Januar har jeg endelig tid til at tage i Elgiganten med TV'et, og regner selvfølgelig med at kunne få mine penge returneret, så jeg kan købe et nyt TV (igen, gerne i Elgiganten, til deres fordel). Jeg har også rustet mig med en app fra forbrugerstyrelsen hvor man kan læse købeloven. I købeloven står der nemlig at forhandleren har ét forsøg til at reparere mit produkt. Jeg er positiv da jeg selvfølgelig regner med at de vil give mig mine penge tilbage når jeg viser dem at det står i købeloven at det skal de. 

Igen skulle det vise sig at jeg blev skuffet. Efter de sagde at de ville kigge på det, sagde jeg at det gad jeg ikke, jeg ville bare have pengene igen. Da de stadig sagde nej, hev jeg min app frem og viste dem hvor i købeloven der stod at det skulle de. Til det sagde de "at de har ikke lyst til at tale om købeloven"!!?. Jeg var fuldstændig forbavset. De kan da ikke bare vælge at lade som om købeloven ikke findes!? Jeg kunne slet ikke forstå det, men efter at snakke lidt frem og tilbage om det blev vi enige om at jeg kunne få mine penge tilbage efter at værkstedet havde konstateret at fejlen rent faktisk var der på TV'et. Det gik jeg modvilligt med til efter at jeg havde set at medarbejderen specifikt havde skrevet på servicesagen at jeg ville have pengene tilbage, blandt andet fordi at medarbejderen også virkede flink nok, omend modvillig. Det skulle jeg ikke have gjort. 

Efter igen at have ventet næsten 2 uger uden et pip fra dem ringede jeg til Elgigantens kundeservice for at høre hvad status var på at konstatere fejlen på TV'et. Medarbejderen i telefonen sagde at der desværre ikke var noget nyt (det kunne jeg godt selv se inde på hjemmesiden, så ikke meget hjælp), og jeg bare måtte vente på at høre mere. Da jeg så igen begyndte at sige at jeg syntes det var for dårligt at jeg skulle sidde og vente på det her, når der står i købeloven at de skulle udbetale mig pengene, så sagde medarbejderne gudhjælpemig igen "at han har ikke lyst til at snakke om købeloven"!!? Da jeg så blev ved med at insistere på at tale om købeloven blev han direkte sur og ubehøvlet, og blev ved med at sige "at han vil ikke snakke om købeloven", som om det var et eller andet mantra han havde lært for at lukke irriterende kunder ude!! Det holdt jeg ikke ret længe til, så jeg sagde noget surt og lagde på. Gad vide om Elgiganten direkte lærer deres medarbejdere at de skal undgå enhver snak om købeloven?? Lyder ikke godt. 

Men altså efter den ubehagelige oplevelse fik jeg så dagen efter en sms om at de ikke kunne finde fejlen, og jeg skulle sende yderligere info til deres mail. Det gjorde jeg så med det samme - en beskrivelse af fejlen lig ovenstående. Efter yderligere halvanden uge, fik jeg så en sms om at nu kunne jeg komme og hente TV'et! Saftsuseme om ikke de havde fuldstændigt ignoreret at der på servicesagen stod at jeg skulle have pengene tilbage efter de havde konstateret fejlen, og havde prøvet at "reparere" TV'et igen ("byttet ssb", stod der). Det nyttede heller ikke noget at brokke sig ved afhentning. Igen ingen lyst til at tale om købeloven.

Og nu har jeg så fået det hjem igen, og ikke nok med at fejlen stadig er der, det er rent faktisk blevet værre!! Ud over ovenstående fejl, så gør det nu også flere underlige ting. F.eks. hvis jeg skifter fra kanal 15 til kanal 20, så fryser den først lidt, skifter så til kanal 20, skifter til kanal 156, skifter til kanal 20, skifter til kanal 156, og så tilbage til kanal 20. Hvad hulen er det!!? Flere andre lignende underlige ting, er der også... 

Så nu sidder jeg her og overvejer hvad jeg skal gøre. Jeg tør vædde på at hvis jeg tager det ned til service her 3. gang vil de stadig ikke give mig pengene tilbage!! Og de vil sikkert stadigvæk "ikke snakke om købeloven" med mig. Og jeg skal sikkert vente en lille måned på at få at vide at de ikke vil returnere dem!!

Jeg er simpelthen dybt dybt skuffet over en virksomhed som jeg har brugt så mange penge hos, og som jeg altid har forsvaret overfor andre!! Så istedet for at forsvare dem advarer jeg nu alle mod at handle dér. Og jeg må også sige at jeg simpelthen har været så irriteret over det her at jeg har haft så svært ved at holde munden lukket om det her til alle der ville lytte. Jeg forstår slet ikke at Elgiganten opfører sig som de gør. Det er da at skyde sig selv i foden og utroligt dårligt markedsføring!! 

Gad vide om man ikke bare skulle oprette en sag hos forbrugerstyrelsen?